Feb 25,2016
పట్టాలు తప్పిన మార్కెట్లు
ముంబయి: ప్రభుత్వం పార్లమెంట్‌లో ప్రవేశపెట్టనున్న రైల్వే బడ్జెట్‌, సాధారణ బడ్జెట్‌లపై స్పష్టత లోపించడంతో బుధవారం మార్కెట్లు పట్టాలు తప్పాయి. ఆయా బడ్జెట్‌లపై పలు అనుమానాలతో మదుపర్లు మార్కెట్లపై విశ్వాసం కోల్పోయారు. ఫిబ్రవరి డెరివేటివ్స్‌ గడువు ముగింపు, చమురు ధరలు తిరిగి ఒత్తిడికి గురి కావడంతో వరుసగా రెండో రోజూ బుధవారం కూడా దేశీయ స్టాక్‌ మార్కెట్లు నష్టాలు చవి చూశాయి. బుధవారం బీఎస్‌ఈ సెన్సెక్స్‌ 321.25 పాయింట్లు (1.37 శాతం) క్షీణించి 23,088 పాయింట్లకు పడిపోయింది.
నేషనల్‌ స్టాక్‌ ఎక్సేంజీ సూచీ నిఫ్టీ 90.85 పాయింట్లు ( 1.28 శాతం) తగ్గి 7,018.70 వద్ద స్థిరపడింది. ఇంతక్రితం సెషన్‌లో సెన్సెక్స్‌ 368 పాయింట్ల మేర కోల్పోయింది. రైల్వే బడ్జెట్‌, వచ్చే వారం సాధారణ బడ్జెట్‌ను కేంద్రం పార్లమెంట్‌లో ప్రవేశపెట్టనుంది. బడ్జెట్‌పై అనుమానాలు మదుపర్లను అమ్మకాలకు మొగ్గు చూపేలా చేశాయని బ్రోకర్లు పేర్కొన్నారు. బీఎస్‌ఈలో అయిల్‌ అండ్‌ గ్యాస్‌ సూచీ మినహా అన్ని రంగాలు నష్టాల పాలయ్యాయి. లోహ సూచీ అత్యధికంగా 2.62 శాతం కోల్పోయింది. ఇదేక్రమంలో వైద్య సూచీ 1.72 శాతం, క్యాపిటల్‌ గూడ్స్‌ 1.67 శాతం, బ్యాంకింగ్‌ 1.36 శాతం చొప్పున విలువ కోల్పోయాయి. కాగా ఆయిల్‌ అండ్‌ గ్యాస్‌ సూచీ మాత్రం 0.21 శాతం నష్టపోయింది. సెన్సెక్స్‌లో భెల్‌ 4.97 శాతం, ఎన్‌టీపీసీ 4.2 శాతం, టాటా మోటార్స్‌ 3.63 శాతం, హెచ్‌డీఎఫ్‌సీి 2.68 శాతం, ఐసీఐసీఐ బ్యాంకు 2.63 శాతం చొప్పున అధిక నష్టాలు చవి చూసిన వాటిలో టాప్‌లో ఉన్నాయి. మరోవైపు భారతీ ఎయిర్‌టెల్‌ 0.93 శాతం, మహీంద్రా అండ్‌ మహీంద్రా 0.54 శాతం, ఏషియన్‌ పెయింట్స్‌ 0.51 శాతం, హెచ్‌యుఎల్‌ 0.42 శాతం, యాక్సిస్‌ బ్యాంకు 0.38 శాతం చొప్పున అధిక లాభాలు నమోదు చేసుకున్నాయి. బీఎస్‌ఈలో మిడ్‌క్యాప్‌ సూచీ, స్మాల్‌క్యాప్‌ సూచీలు 0.9 శాతం, 1.1 శాతం చొప్పున తగ్గాయి. మదుపర్ల మద్దతు కరువై 1733 స్టాక్స్‌ నష్టాల్లోనూ ,735 స్టాక్స్‌ లాభాలలోనూ నడిచాయి. అంతర్జాతీయంగా ఆసియా మార్కెట్లు నష్టాలను చవి చూశాయి. ధరలు తగ్గుతున్నాయన్న వార్తల నేపథ్యంలో యూరప్‌ మార్కెట్లు నష్టాలను ఎదుర్కొన్నాయి.
మీ స్నేహితులకు రికమెండ్ చెయ్యండి